DA Den Europæiske Unions Tidende C 6/1

BERETNING

om årsregnskabet for fællesforetagendet Artemis for regnskabsåret 2011 med fællesforetagendets svar

2013/C 6/01

INDLEDNING

1. Fællesforetagendet Artemis, der ligger i Bruxelles, blev oprettet i december 2007 (1) for en periode på 10 år.

2. Det vigtigste formål med fællesforetagendet er at fastlægge og gennemføre en forskningsdagsorden for udviklingen af vigtige teknologiområder vedrørende indlejrede computersystemer på tværs af forskellige anvendelsesområder med henblik på at styrke europæisk konkurrenceevne og bæredygtighed og skabe plads til helt nye markeder og samfundsnyttige anvendelsesformål (2).

3. De stiftende medlemmer af fællesforetagendet Artemis er Den Europæiske Union repræsenteret ved Kommissionen, medlemsstaterne Østrig, Belgien, Danmark, Estland, Frankrig, Finland, Tyskland, Grækenland, Ungarn, Irland, Italien, Nederlandene, Portugal, Rumænien, Slovenien, Spanien, Sverige og Det Forenede Kongerige samt Artemisia, der er en sammenslutning, som repræsenterer virksomheder og andre forskningsorganisationer, der beskæftiger sig med indlejrede computersystemer i Europa. I 2009 blev også Cypern, Den Tjekkiske Republik, Letland og Norge medlem af fællesforetagendet.

4. Det maksimale EU-bidrag til fællesforetagendet Artemis’ løbende udgifter og forskningsaktiviteter udgør 420 millioner euro, der skal betales over budgettet for syvende rammeprogram for forskning (3). Sammenslutningen Artemisia yder et bidrag på højst 30 millioner euro til de løbende udgifter. Artemismedlemsstaterne yder bidrag i naturalier til de løbende udgifter (ved at lette gennemførelsen af projekterne) og ved at yde finansielle bidrag, som mindst udgør 1,8 gange EU’s bidrag. De forskningsorganisationer, der deltager i projekterne, yder også bidrag i naturalier.

5. Fællesforetagendet Artemis begyndte at arbejde selvstændigt den 26. oktober 2009.

OPLYSNINGER TIL UNDERBYGNING AF REVISIONSERKLÆRINGEN

6. Retten har valgt en metode, som omfatter analytiske revisionshandlinger, test af transaktioner på fællesforetagendets niveau og en vurdering af centrale kontroller í overvågnings- og kontrolsystemerne. Dette suppleres med bevis opnået fra arbejde udført af andre revisorer (hvis relevant) og en analyse af ledelsens udtalelser.

REVISIONSERKLÆRING

7. I overensstemmelse med artikel 287, stk. 1, i traktaten om Den Europæiske Unions funktionsmåde har Retten revideret fællesforetagendets årsregnskab (4), som omfatter »årsregnskabet« (5) og »beretningen om budgetgennemførelsen« (6) for det regnskabsår, der afsluttedes den 31. december 2011, samt efterprøvet lovligheden og den formelle rigtighed af de transaktioner, der ligger til grund for regnskabet.

8. Retten afgiver denne revisionserklæring til Europa-Parlamentet og Rådet i overensstemmelse med artikel 185, stk. 2, i Rådets forordning (EF, Euratom) nr. 1605/2002 (7).

Direktørens ansvar

9. Direktøren udøver funktionen som anvisningsberettiget. På eget ansvar og inden for rammerne af de givne bevillinger gennemfører han budgettet, både med hensyn til indtægter og udgifter, i overensstemmelse med fællesforetagendets finansielle bestemmelser (8). Direktøren er ansvarlig for at etablere (9) en organisatorisk struktur samt interne forvaltnings- og kontrolsystemer og -procedurer, som sikrer, at der udarbejdes et endeligt årsregnskab (10) uden væsentlig fejlinformation, uanset om denne skyldes besvigelser eller fejl, og at de transaktioner, der ligger til grund for regnskabet, er lovlige og formelt rigtige.

Revisors ansvar

10. Det er Rettens ansvar på grundlag af sin revision at afgive en erklæring om rigtigheden af fællesforetagendets årsregnskab og de underliggende transaktioners lovlighed og formelle rigtighed.

11. Revisionen blev gennemført i overensstemmelse med IFAC's og ISSAI's (11) internationale revisionsstandarder og etiske kodekser. I henhold til disse standarder skal Retten opfylde etiske og faglige krav og planlægge og udføre revisionen med henblik på at opnå høj sikkerhed for, at regnskabet er uden væsentlig fejlinformation, og at de transaktioner, der ligger til grund for det, er lovlige og formelt rigtige.

12. Det indgår i Rettens revision, at der udføres revisionshandlinger for at tilvejebringe revisionsbevis vedrørende beløbene og oplysningerne i regnskabet og de underliggende transaktioners lovlighed og formelle rigtighed. Valget af revisionshandlinger foretages på grundlag af Rettens vurdering, herunder dens vurdering af risikoen for, at der er væsentlig fejlinformation i regnskabet, eller at transaktioner som følge af besvigelser eller fejl ikke er lovlige og formelt rigtige. Når Retten vurderer disse risici, tager den hensyn til den interne kontrol, der vedrører udarbejdelsen og præsentationen af regnskabet, og udformer revisionshandlinger, som er passende efter omstændighederne. Rettens revision omfatter også en vurdering af, om de anvendte regnskabspraksis er hensigtsmæssige, og om de foretagne regnskabsmæssige skøn er rimelige samt en vurdering af den samlede præsentation af regnskabet.

13. Retten mener, at det tilvejebragte revisionsbevis er tilstrækkeligt og egnet som grundlag for nedenstående erklæringer.

Erklæring om regnskabets rigtighed

14. Det er Rettens opfattelse, at fællesforetagendets årsregnskab i alt væsentligt giver et retvisende billede af dets finansielle stilling pr. 31. december 2011 og af resultaterne af dets transaktioner og pengestrømme i det afsluttede regnskabsår, i overensstemmelse med dets finansielle bestemmelser.

Grundlag for en erklæring med forbehold med hensyn til de underliggende transaktioners lovlighed og formelle rigtighed

15. Fællesforetagendets strategi for efterfølgende revision (12) blev vedtaget ved en bestyrelsesbeslutning den 25. november 2010, og er en central kontrol (13) i forbindelse med vurderingen af de underliggende transaktioners lovlighed og formelle rigtighed. I 2011 beløb de afholdte betalinger i relation til attester for godkendte omkostninger udstedt af medlemsstaternes finansieringsmyndigheder sig til 4,8 millioner euro, hvilket svarer til 32 % af de samlede operationelle betalinger. Implementeringen af strategien for efterfølgende revision startede i 2011.

16. Revisionen med hensyn til projekternes omkostningsanmeldelser er blevet uddelegeret til medlemsstaternes nationale finansieringsmyndigheder. De administrative aftaler, der er indgået med de nationale finansieringsmyndigheder, har ingen praktiske bestemmelser for den efterfølgende revision. Ved afslutningen af revisionen (september 2012), havde Artemis ikke modtaget fyldestgørende oplysninger om revisionsstrategien fra otte af de nationale finansieringsmyndigheder (14) og var ikke i stand til at vurdere, om strategien for efterfølgende revision giver tilstrækkelig sikkerhed for, at de underliggende transaktioner er lovlige og formelt rigtige (15).

17. På grundlag af de oplysninger, der foreligger om gennemførelsen af fællesforetagendets strategi for efterfølgende revision, er det ikke muligt at konkludere, om denne centrale kontrol fungerer effektivt.

Erklæring med forbehold om lovligheden og den formelle rigtighed af de transaktioner, der ligger til grund for regnskabet

18. Det er Rettens opfattelse, at de transaktioner, der ligger til grund for fællesforetagendets årsregnskab for det regnskabsår, der afsluttedes den 31. december 2011, i alt væsentligt er lovlige og formelt rigtige, når der ses bort fra de mulige virkninger af de forhold, der er beskrevet i grundlaget for en erklæring med forbehold i punkt 15-17.

19. Bemærkningerne i punkt 20-35 drager ikke Rettens erklæringer i tvivl.

BEMÆRKNINGER TIL DEN BUDGETMÆSSIGE OG ØKONOMISKE FORVALTNING

Budgetgennemførelsen

20. I strid med de finansielle bestemmelser, der gælder for Artemis (16), er opdelte betalingsbevillinger til aktionsudgifter ikke vist i fællesforetagendets budget for 2011.

21. Budgettet for 2011 blev vedtaget den 25. november 2010 og omfattede aktionsbevillinger på 46,6 millioner euro. Den 17. december 2011 blev der vedtaget et ændringsbudget, som nedsatte aktionsbevillingerne til 18,6 millioner euro. Forpligtelsesbevillingerne blev udnyttet 100 % (som følge af nedsættelsen af aktionsbevillingerne til 18,6 millioner euro), mens kun 51 % af betalingsbevillingerne blev udnyttet.

22. Ved årets udgang beløb skønnet over budgetgennemførelsen vedrørende indkaldelsen af forslag i 2008, 2009 og 2010 ifølge programlederen sig til henholdsvis 86 %, 53 % og 18 %. Men kun 50 % af de midler, der var afsat til indkaldelsen i 2008, og 31 % af midlerne under indkaldelsen i 2009, var rent faktisk blevet udbetalt, og der var ikke blevet afholdt betalinger vedrørende indkaldelsen i 2010. Ifølge fællesforetagendet skyldes den relativt lave udnyttelse af de operative betalingsbevillinger, at undertegnelsen af de nationale tilskudsaftaler var forsinket i medlemsstaterne.

23. I strid med vedtægterne for fællesforetagende Artemis (17) anvender Grækenland midler fra EU’s strukturfonde til at dække det nationale bidrag til de græske deltagere i Artemisprojekter (18) i stedet for at stille nationale midler til rådighed. Fællesforetagendet har accepteret, at Grækenland fortsat deltager i Artemisprojekterne, men fællesforetagendet yder ingen støtte til de græske støttemodtagere, eftersom medfinansiering med en anden EU-finansieringskilde ikke er tilladt (19).

24. Fællesforetagendet benytter sig af ikke automatisk fremførsel af betalingsbevillinger til det følgende regnskabsår, uden at bestyrelsen har truffet beslutning herom, som den skal ifølge artikel 10, stk. 1, i de finansielle bestemmelser (20). Hertil kommer, at der ikke skelnes mellem betalingsbevillinger fremført fra tidligere år og betalingsbevillinger fra det løbende regnskabsår.

Indkaldelser af forslag

25. I Rådets forordning om oprettelse af fællesforetagendet Artemis var der afsat et maksimumbudget på i alt 420 millioner euro til dækning af aktionsudgifter. Den faktiske implementering og forslagsindkaldelsernes forventede værdi tegner sig for 244 millioner euro eller 58 % af det samlede budget.

BEMÆRKNINGER TIL DE CENTRALE KONTROLLER I FÆLLESFORETAGENDETS OVERVÅGNINGS- OG KONTROLSYSTEMER

26. I 2011 forstærkede fællesforetagendet sine bestræbelser på at etablere og implementere effektive procedurer for finansiel kontrol, regnskabskontrol og forvaltningskontrol. Der skal dog gøres en yderligere indsats, særlig med hensyn til de interne kontrolstandarder (21) og den finansielle kontrol af omkostningsanmeldelser (22).

27. Fællesforetagendets regnskabsfører har valideret de anvendte finans- og regnskabssystemer, men har endnu ikke valideret de underliggende forretningsprocesser, der giver finansielle oplysninger, navnlig den, der giver finansielle oplysninger om valideringen af medlemsstaternes omkostningsanmeldelser og betalingen af de dertil knyttede beløb.

ANDRE FORHOLD

Den interne revisionskapacitet og Kommissionens Interne Revisionstjeneste

28. I henhold til artikel 6, stk. 2, i forordning om oprettelse af Artemis skal fællesforetagendet have sin egen interne revisionskapacitet. Men ved udgangen af 2011 var denne vigtige funktion i det interne kontrolsystem endnu ikke blevet oprettet.

29. I 2011 udførte Kommissionens interne revisionstjeneste en risikovurdering, og den strategiske revisionsplan for 2012-2014 blev forelagt bestyrelsen til godkendelse den 25. januar 2012.

30. Beskrivelsen af Kommissionens interne revisionstjenestes opgaver blev vedtaget af bestyrelsen den 25. november 2010. Men rammeforordningens bestemmelse om Kommissionens interne revisors beføjelser (23) er endnu ikke blevet indføjet i fællesforetagendets finansielle bestemmelser.

Den årlige aktivitetsrapport

31. Ifølge artikel 19, stk. 4, i fællesforetagendets vedtægter og artikel 40 i dets finansielle bestemmelser skal den administrerende direktør udarbejde en årlig aktivitetsrapport. Den årlige aktivitetsrapport skal redegøre for resultaterne af de gennemførte transaktioner i forhold til de opstillede mål og for de dermed forbundne risici samt for, hvordan de disponible ressourcer er udnyttet, og det interne kontrolsystems effektivitet og produktivitet. Den skal også bekræfte, at oplysningerne i rapporten giver et retvisende billede, medmindre andet er præciseret i eventuelle forbehold vedrørende afgrænsede indkomst- og udgiftsområder.

32. Den årlige aktivitetsrapport oplyser om resultaterne af fællesforetagendets transaktioner, men den giver ikke en vurdering af det interne kontrolsystems produktivitet og effektivitet. Den årlige aktivitetsrapport har følgende svagheder: — Der mangler oplysninger om gennemførelsen af strategien for efterfølgende revision, og de oplysninger, der foreligger, er ikke tilstrækkelige til, at der kan drages en konklusion om, hvorvidt denne centrale kontrol fungerer effektivt, og om hvorvidt det burde have medført et forbehold. — Det oplyses ikke, at regnskabsføreren kun delvist har valideret finans- og regnskabssystemerne. Regnskabsføreren har kun valideret den del, som er direkte under fællesforetagendets kontrol, og ikke de systemer, som leverer oplysninger fra de nationale finansieringsmyndigheder. — For så vidt angår udnyttelsen af betalingsbevillingerne afviger de taloplysninger, der gives om budgetgennemførelsen i den årlige aktivitetsrapport, fra de tal, der er opført i det endelige regnskab, men disse differencer forklares ikke.

Opfølgning af tidligere bemærkninger

33. I 2011 udarbejdede fælleforetagendet en forretningskontinuitetsplan og gjorde fremskridt med hensyn til at formalisere sin it-sikkerhedspolitik. Der bør gøres en yderligere indsats for at få færdiggjort katastrofeberedskabsplanen.

34. I strid med de finansielle bestemmelser for fællesforetagendet Artemis (24) har de nationale finansieringsmyndigheder endnu ikke opgivet renter hidrørende fra forfinansieringsbetalinger.

35. Værtsstatsaftalen (25) mellem fællesforetagendet og de belgiske myndigheder om kontorlokaler, privilegier, immuniteter og anden støtte blev underskrevet den 2. februar 2012.

Vedtaget af Revisionsretten i Luxembourg på mødet den 15. november 2012. På Revisionsrettens vegne Vítor Manuel da SILVA CALDEIRA Formand

(1) Rådets forordning (EF) nr. 74/2008 af 20. december 2007 om oprettelse af fællesforetagendet Artemis til gennemførelse af det fælles teknologiinitiativ vedrørende indlejrede computersystemer (EUT L 30 af 4.2.2008, s. 52).

(2) En oversigt over fællesforetagendets beføjelser og aktiviteter vises i bilaget til orientering.

(3) Syvende rammeprogram, som blev vedtaget ved Europa-Parlamentets og Rådets afgørelse nr. 1982/2006/EF (EUT L 412 af 30.12.2006, s. 1), samler alle forskningsrelaterede EU-initiativer under ét og spiller en vigtig rolle med hensyn til at opfylde målene for vækst, konkurrenceevne og beskæftigelse. Rammeprogrammet er også et nøgleelement i det europæiske forskningsrum.

(4) Retten modtog det foreløbige årsregnskab den 1. marts 2012. Dette regnskab ledsages af en beretning om den budgetmæssige og økonomiske forvaltning i regnskabsåret, som bl.a. redegør for udnyttelsen af bevillingerne.

(5) Årsregnskabet omfatter balancen og resultatopgørelsen, pengestrømsopgørelsen, opgørelsen over bevægelser i nettoaktiver og bilaget til årsregnskabet, som indeholder en beskrivelse af de vigtigste regnskabspraksis og andre forklarende oplysninger.

(6) Beretningen om budgetgennemførelsen omfatter regnskabet over resultatet af budgetgennemførelsen og bilaget til dette regnskab.

(7) EFT L 248 af 16.9.2002, s. 1.

(8) Artikel 33 i Kommissionens forordning (EF, Euratom) nr. 2343/2002 (EFT L 357 af 31.12.2002, s. 72).

(9) Artikel 38 i forordning (EF, Euratom) nr. 2343/2002.

(10) Bestemmelserne om EU-organernes regnskabsaflæggelse og regnskabsføring er fastlagt i kapitel 1 og 2 i afsnit VII i forordning (EF, Euratom) nr. 2343/2002, senest ændret ved forordning (EF, Euratom) nr. 652/2008 af 9. juli 2008 (EUT L 181 af 10.7.2008, s. 23), og er som sådan integreret i centrets finansielle bestemmelser.

(11) International Federation of Accountants (IFAC) og International Standards of Supreme Audit Institutions (ISSAI).

(12) I den generelle finansieringsaftale mellem Europa-Kommissionen og fællesforetagendet er det fastsat, at den beslutningsdygtige bestyrelse vedtager fælleforetagendets strategi for efterfølgende revision med henblik på at give rimelig sikkerhed for, at de underliggende transaktioner er lovlige og formelt rigtige, og at strategien for efterfølgende revision er baseret på en undersøgelse af procedurerne og en undersøgelse af en stikprøve af de transaktioner, som alle eller en stikprøve af modtagerne har gennemført, og som navnlig i tilstrækkelig grad skal afspejle de involverede risici.

(13) I artikel 12 i forordning (EF) nr. 74/2008 hedder det at »fællesforetagendet Artemis sikrer, at dets medlemmers finansielle interesser er tilstrækkeligt beskyttet ved at udføre eller foranledige egnede interne og eksterne kontroller«, og at »fællesforetagendet Artemis foretager kontrol på stedet og finansiel audit blandt modtagerne af fællesforetagendet Artemis’ offentlige midler. Sådan kontrol og audit gennemføres enten direkte af fællesforetagendet Artemis eller på dettes vegne af Artemismedlemsstaterne. Artemismedlemsstaterne kan foretage enhver anden kontrol, som de finder nødvendig, og meddeler resultaterne heraf til fællesforetagendet Artemis.«

(14) Den dokumentation, fællesforetagendet indtil videre har modtaget, er i de fleste tilfælde ikke tilstrækkelig til, at det kan vurdere disse strategier og gennemførelsen af dem, eftersom der ikke gives nærmere oplysninger om revisionsbestemmelserne (revisionstilgang og -metode, stikprøvens størrelse, hvilken form for finansiel kontrol de nationale finansieringsmyndigheder skal udføre mv.).

(15) Ifølge den strategi for efterfølgende revision, som Artemis’ bestyrelse har vedtaget, skal fællesforetagendet mindst én gang om året vurdere, om de oplysninger, Artemismedlemsstaterne har indsendt, giver tilstrækkelig sikkerhed for, at de gennemførte transaktioner er lovlige og formelt rigtige. Ved revisionens slutning havde kun fire af artemismedlemsstaterne indsendt oplysninger om udførte efterfølgende revisioner.

(16) Artikel 8, stk. 1, i de finansielle bestemmelser for fællesforetagendet Artemis fastsætter, at budgettet omfatter ikke-opdelte bevillinger og opdelte bevillinger, og at sidstnævnte består af forpligtelsesbevillinger og betalingsbevillinger.

(17) Artikel 13, stk. 1, i vedtægterne for fællesforetagendet Artemis fastsætter, at »de offentlige midler til projekter, der er udvalgt på grundlag af indkaldelser af konkurrerende forslag offentliggjort af fællesforetagendet Artemis, omfatter de nationale finansielle bidrag fra Artemismedlemsstaterne og/eller det finansielle bidrag fra fællesforetagendet Artemis. Offentlig støtte i henhold til dette initiativ tilsidesætter ikke relevante proceduremæssige og materielle statsstøtteregler.«

(18) Budgettet for den græske deltagelse i Artemisprojekterne under indkaldelserne i 2008, 2009 og 2010 beløber sig til i alt 12,2 millioner euro (heraf er de 5,7 millioner beregnet som nationale midler, 2,03 millioner euro som fællesforetagendets bidrag, og resten som bidrag fra deltagerne i projekterne).

(19) Artikel 54, stk. 5, i Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (EUT L 210 af 31.7.2006, s. 25) fastsætter: »En udgift, der medfinansieres af fondene, må ikke støttes af noget andet finansielt fællesskabsinstrument«.

(20) Artikel 10, stk. 1, i fællesforetagendets finansielle bestemmelser fastsætter, at bevillinger, der ikke er udnyttet ved udgangen af det regnskabsår, for hvilket de er opført, bortfalder, og at annullerede bevillinger af hensyn til fællesforetagendets behov kan opføres i overslaget over indtægter og udgifter for de følgende tre regnskabsår i overensstemmelse med artikel 27. De kan imidlertid fremføres, dog kun til det følgende regnskabsår, hvis bestyrelsen træffer beslutning herom senest den 15. februar.

(21) Den 22. september 2010 godkendte bestyrelsen fællesforetagendets struktur for intern kontrol, som består af 16 interne kontrolstandarder. Selv om der er gjort væsentlige fremskridt, er nogle af disse standarder stadig ikke fuldstændig implementeret.

(22) Med hensyn til finansiel kontrol af omkostningsanmeldelser forlader fællesforetagendet sig fuldt ud på de attester, som de nationale myndigheder fremlægger. Når der ses bort fra fællesforetagendets kontrol vedrørende det personale, der er afsat til projekterne (og som kun ses som en indikator for de omkostninger til personale, der anvendes til gennemførelse af aktiviteterne), udfører fællesforetagendet ingen sådan finansiel kontrol.

(23) Forordning (EF, Euratom) nr. 2343/2002.

(24) Artikel 103, stk. 2, i fællesforetagendet Artemis’ finansielle bestemmelser fastsætter, at renter, der hidrører fra forfinansiering, tildeles det program, der gennemføres af fællesforetagendet, og modregnes ved betaling af saldoen af det skyldige beløb til modtageren. Der betales ikke renter til fællesforetagendet, hvis forfinansieringen ikke er på mere end 50 000 euro.

(25) Punkt 26 i Revisionsrettens årsberetning om årsregnskabet for fællesforetagendet Artemis for 2010 med fællesforetagendets svar (EUT C 368 af 16.12.2011, s. 1).

BILAG Fællesforetagendet Artemis (Bruxelles) Beføjelser og aktiviteter Unionens kompetenceområder i henhold til traktaten (Uddrag af artikel 187 i traktaten om Den Europæiske Unions funktionsmåde) »Unionen kan oprette fællesforetagender eller enhver anden struktur, der er nødvendig for korrekt gennemførelse af programmerne for forskning, teknologisk udvikling og demonstration i Unionen.« Fællesforetagendets beføjelser (Rådets forordning (EF) nr. 74/2008) Mål Fællesforetagendet Artemis bidrager til gennemførelsen af syvende rammeprogram og temaet »Informations- og kommunikationsteknologi« under særprogrammet »Samarbejde«. Opgaver — fastlægge og gennemføre en forskningsdagsorden for udviklingen af vigtige teknologiområder vedrørende indlejrede computersystemer — støtte gennemførelsen af FoU-aktiviteterne ved at give økonomisk støtte til deltagerne i projekter, der er udvalgt på grundlag af indkaldelser af konkurrerende forslag — fremme et offentligt-privat partnerskab, der tilsigter at mobilisere og samle en indsats fra Unionens side og fra national og privat side og øge de samlede FoU-investeringer vedrørende indlejrede computersystemer — opnå synergi og koordinering med hensyn til den europæiske FoU-indsats vedrørende indlejrede computersystemer — fremme SMV’ers inddragelse i aktiviteterne. Ledelse Bestyrelsen: har det overordnede ansvar for driften af fællesforetagendet og fører tilsyn med gennemførelsen af dets aktiviteter. Direktøren: er fællesforetagendets øverste ansvarlige for den daglige ledelse i overensstemmelse med bestyrelsens beslutninger. Repræsentantskabet for de offentlige myndigheder: er ansvarligt for afgørelserne om omfanget af og budgettet for indkaldelse af forslag og tildelingen af offentlige midler til udvalgte forslag. Erhvervs- og forskningsudvalget: udarbejder den flerårige strategiplan, forskningsdagsordenen og det årlige arbejdsprogram. Ekstern revision Revisionsretten. Dechargemyndighed Europa-Parlamentet efter henstilling fra Rådet. Fællesforetagendets disponible ressourcer i 2011 Budget: budgettet omfatter forpligtelsesbevillinger på 28,5 millioner euro og betalingsbevillinger på 32 millioner euro Personale pr. 31. december 2011 De 8 stillinger i stillingsfortegnelsen var alle fuldstændig besat Andre ansatte: — Udstationerede nationale eksperter: 0 — Kontraktansatte: 5 — Lokalt ansatte: 0 — Ansatte i alt: 13 Fordelt på: — Operationelle aktiviteter: 6 — Administrative opgaver: 4 — Blandede opgaver: 3 Aktiviteter og tjenesteydelser leveret i 2011 Der blev afholdt en indkaldelse af forslag i 2011 med et samlet budget på 72 millioner euro. Kilde: Fællesforetagendet.